Keravan Suojakotiyhdistys osaksi Sininauhasäätiö-konsernia: palvelut Keravan alueella vahvistuvat | Sininauhasäätiö
Suojakotiyhdistyksen siirtyminen osaksi Sininauhasäätiö-konsernia turvaa laadukkaiden päihde- ja mielenterveysehtoisten asumispalveluiden jatkumisen Keravan alueella tulevaisuudessakin, tiiviissä yhteistyössä Keravan kaupungin kera.
Tiedote | Vapaa julkaistavaksi
Sininauhasäätiö-konserni ja Keravan Suojakotiyhdistys ovat yhdistyneet yrityskaupalla 01.01.2019 alkaen. Tämä tarkoittaa sitä, että Keravan Suojakotiyhdistyksen palvelutoiminta ja kiinteistöt Keravan keskustan tuntumasta ovat siirtyneet Sininauhasäätiö-konsernin omistukseen.
Keravan Suojakotiyhdistys Ry:n hallituksen puheenjohtaja Malla Hintsala kertoo, että pienen yhdistyksen kannalta järjestely oli toiminnan jatkumisen varmistamista ja tulevaan sote-uudistukseen valmistautumista.
”Haluamme, että perinteikäs, asiakaslähtöinen työmme Keravan alueella, ja keravalaisia palvellen, on turvattu jatkossakin. Sininauha arvopohjaisena toimijana on hyvä kumppani ja perinteidemme jatkaja.”
Keravan Suojakotiyhdistyksellä on 45 vuoden historia erityisesti päihde- ja mielenterveystaustaisten ihmisten tukijana. Keravan Suojakotiyhdistyksen ylläpitämät asumispalvelut ovat tarjonneet tuettua asumista päihde- ja mielenterveyskuntoutujille sekä muutoin asunnottomuuden haasteen kohdanneille asiakkaille. Yhdistyksellä on ollut Keravan Vuorelanmäen viihtyisässä pihapiirissä rivi- ja luhtitaloja, joissa on yhteensä 34 asuntoa. Suojakotiyhdistyksen toiminta jatkuu, vaikka asumispalvelut siirtyvät Sininauhasäätiö-konsernin omistukseen.
“Meille on tärkeää, että toimintaa jatkaa luotettava taho. Uskomme Sininauhasäätiön olevan osaamiseltaan ja taustaltaan juuri oikeanlainen toimija Keravan kaupungin yhteistyökumppaniksi”, toteaa Keravan kaupunginjohtaja Kirsi Rontu.
Sininauhasäätiö-konserni
+358 50 414 7998
henri.pelkonen@sininauhasaatio.fi
+358 400 207 626
malla.hintsala@gmail.com
+358 40 318 2888
kirsi.rontu@kerava.fi